กรมชลประทาน ขานรับข้อสั่งการรัฐมนตรีว่าการกระทรวงเกษตรและสหกรณ์ ให้จัดหาแหล่งเก็บกักน้ำเพิ่มเติม
กรมชลประทาน ขานรับข้อสั่งการรัฐมนตรีว่าการกระทรวงเกษตรและสหกรณ์ ให้จัดหาแหล่งเก็บกักน้ำเพิ่มเติม  นายทองเปลว กองจันทร์ อธิบดีกรมชลประทาน กล่าวว่า เมื่อวันที่ 1 กุมภาพันธ์ ที่ผ่านมา นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ไปติดตามสถานการณ์น้ำและสถานการณ์ภัยแล้งในพื้นที่จังหวัดเชียงใหม่และลำพูน ซึ่งได้กำชับให้กรมชลประทานเร่งดำเนินการขุดลอกลำเหมืองพญาคำในลำน้ำแม่ปิง ที่มีสภาพตื้นเขินจากตะกอนดินที่อยู่ก้นคลอง เพื่อเพิ่มประสิทธิภาพการไหลของน้ำให้ดียิ่งขึ้น โดยเบื้องต้น สำนักเครื่องจักรกล กรมชลประทาน ร่วมกับสำนักงานชลประทานที่ 1 นำเครื่องจักร เครื่องมือ เข้าดำเนินการขุดลอกลำเหมืองพญาคำ ในพื้นที่อำเภอสารภี จังหวัดเชียงใหม่ ระยะทางประมาณ 15 กิโลเมตรแล้ว ส่วนการจ้างแรงงานเกษตรกรที่เสียโอกาสในการปลูกข้าวนาปรัง หากงบประมาณลงมาถึงพื้นที่แล้ว กรมชลประทานจะเร่งดำเนินการจ้างแรงงานดังกล่าวทันทีนอกจากนี้ กรมชลประทานได้เตรียมความพร้อมเครื่องจักร เครื่องมือ พร้อมทั้งบูรณาการทำงานร่วมกับหน่วยงานต่างๆ ในการให้ความช่วยเหลือราษฎรที่ได้รับความเดือนร้อนจากปัญหาการขาดแคลนน้ำทุกพื้นที่ทั่วประเทศ โดยเน้นน้ำด้านอุปโภคบริโภคเป็นหลัก ตามนโยบายของรัฐบาลและกระทรวงเกษตรและสหกรณ์ ซึ่งนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้สั่งการให้กรมชลประทานพิจารณาแนวทางจัดหาแหล่งเก็บกักน้ำเพิ่มเติม รวมถึงปรับปรุงพัฒนาแหล่งเก็บกักน้ำเดิมให้มีประสิทธิภาพการเก็บกักน้ำได้เพิ่มขึ้น เพื่อลดความเสี่ยงการขาดแคลนน้ำทุกพื้นที่และเตรียมรับน้ำช่วงต้นฤดูฝนที่กำลังจะมาถึง